**NESTEMÄISTEN POLTTOAINEIDEN JAKELUASEMAN**

**REKISTERÖINTI-ILMOITUKSEN TÄYTTÖOHJE**

# Yleistä toiminnan rekisteröintimenettelystä

Rekisteröinti ympäristönsuojelun tietojärjestelmään ja jälkivalvonta korvaavat ympäristölupamenettelyn vähäisiä ympäristöhaittoja aiheuttavien toimintojen kuten jakeluasemien osalta. Rekisteröitäville laitoksille ei haeta ympäristölupaa.

Toiminnanharjoittaja tekee rekisteröitävästä toiminnasta ilmoituksen kunnan ympäristönsuojeluviranomaiselle. Viranomainen rekisteröi toiminnan, jos rekisteröinnin edellytykset täyttyvät. Rekisteröinti on luonteeltaan kirjaamistoimenpide, jossa ei tehdä hallinnollista päätöstä eikä anneta määräyksiä. Toiminnanharjoittajalle lähetetään tieto rekisteröinnistä. Rekisteröinnistä peritään maksu.

Rekisteröitävän toiminnan on noudatettava asetuksen vaatimuksia eikä rekisteröintimenettelyssä voida antaa asetusta täydentäviä määräyksiä.

**Rekisteröinti-ilmoitus on jätettävä viimeistään 60 päivää ennen jakeluaseman**

**toiminnan aloittamista kunnan ympäristönsuojeluviranomaiselle.**

Rekisteröinti-ilmoituksen käsittelyä edistävät ja nopeuttavat

* ennakkoneuvottelut rekisteröintiviranomaisen kanssa
* hyvissä ajoin ennen toiminnan suunniteltua aloittamista jätetty ilmoitus sekä
* vaadittavat tiedot sisältävä ilmoitus liitteineen.

**Jakeluaseman rekisteröinti**

Jakeluasemien teknisistä ja toiminnallisista vaatimuksista sekä rekisteröinti-ilmoituksen sisällöstä säädetään valtioneuvoston asetuksessa nestemäisten polttoaineiden jakeluasemien ympäristönsuojeluvaatimuksista [314/2020](https://finlex.fi/fi/laki/alkup/2020/20200314) (jatkossa jakeluasema-asetus). Jakeluaseman bensiinihöyryjen talteenotosta säädetään bensiinin varastoinnista ja jakelusta aiheutuvien haihtuvien orgaanisten yhdisteiden päästöjen rajoittamisesta annetussa valtioneuvoston päätöksessä ([468/1996](https://finlex.fi/fi/laki/smur/1996/19960468)) ja bensiinihöyryjen talteenotosta jakeluasemilla annetussa valtioneuvoston asetuksessa ([1085/2011](https://finlex.fi/fi/laki/smur/2011/20111085)).

Jakeluasema-asetuksella säädetään ympäristönsuojeluvaatimuksista nestemäisten polttoaineiden jakeluasemille, joiden **polttoainesäiliöiden kokonaistilavuus on vähintään 10 m3**. Jakeluasema-asetuksella säädettyjen yleisten ympäristönsuojeluvaatimusten tarkoituksena on sekä yhtenäistää toimialakohtaisia ympäristönsuojeluvaatimuksia että parantaa niiden ennakoitavuutta.

Jakeluasemalla tarkoitetaan kiinteää paikkaa jakelualueineen, jakelulaitteineen, nestemäisen polttoaineen säiliöineen sekä mahdollisine huolto- ja pesuhalleineen, josta nestemäistä polttoainetta myydään tai muutoin luovutetaan siirrettäväksi **jakelumittarista moottorikäyttöisen ajoneuvon, vesikulkuneuvon, raidekulkuneuvon tai ilma-aluksen polttoainesäiliöön.**

Rekisteröitävinä jakeluasemina ei pidetä kaasujen jakeluasemia eikä maatilan tai alle 12 kuukautta kestävää työmaan polttoainejakelua.

Milloin jakeluasemaa ei voi rekisteröidä?

Jakeluasemaa ei voi rekisteröidä, vaan sille on haettava ympäristölupa, jos jokin seuraavista edellytyksistä täyttyy (YSL 30 §):

* jakeluasema sijaitsee tärkeällä tai muulla vedenhankintakäyttöön soveltuvalla pohjavesialueella
* jakeluaseman toiminnasta saattaa aiheutua vesistön pilaantumista tai kyse on vesilain ([587/2011](http://www.finlex.fi/fi/laki/ajantasa/2011/20110587)) mukaan luvanvaraisesta hankkeesta
* jakeluaseman jätevesien johtamisesta saattaa aiheutua ojan, lähteen tai vesilain 1 luvun 3 §:n 1 momentin 6 kohdassa tarkoitetun noron pilaantumista
* jakeluaseman toiminnasta saattaa ympäristössä aiheutua eräistä naapuruussuhteista annetun lain ([26/1920](https://finlex.fi/fi/laki/ajantasa/1920/19200026)) 17 §:n 1 momentissa tarkoitettua kohtuutonta rasitusta
* jakeluasema on osa direktiivilaitoksen toimintaa.

**Jos jokin edellä mainituista seikoista täyttyy, jakeluasemalle on haettava**

**ympäristölupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

**Jakeluaseman sijoituspaikka**

Ympäristönsuojelulain 11 ja 12 §:ssä säädetään ympäristön pilaantumisen vaaraa aiheuttavan toiminnan sijoituspaikan valinnasta sekä oikeusvaikutteisen kaavan vaikutuksesta luvanvaraisen, ilmoituksenvaraisen tai rekisteröitävän toiminnan sijoittamiseen.

Olemassa olevan jakeluaseman sijoituspaikan soveltuvuus asemakaavaan nähden on aikanaan tutkittu jo rakennusvaiheessa, joten kaavanmukaisuutta ei ole tarpeen tarkastella enää erikseen rekisteröitäessä toiminta ympäristönsuojelun tietojärjestelmään. Jos olemassa olevan jakeluaseman sijaintipaikan kaava myöhemmin muuttuu, olisi ympäristönsuojeluviranomaisen tarkasteltava muuttuneen kaavan vaikutukset jakeluaseman olennaisen muutoksen yhteydessä.

Myös uuden jakeluaseman sijoituspaikan soveltuvuus asemakaavaan nähden tutkitaan rakennusluvan yhteydessä, minkä lisäksi ympäristönsuojeluviranomainen tarkistaa toiminnan asemakaavanmukaisuuden ympäristönsuojelun tietojärjestelmään rekisteröinnin yhteydessä.

Jos jakeluasema sijoittaminen ilmoitettuun paikkaan olisi asemakaavan vastaista, ympäristönsuojeluviranomaisen olisi syytä tuoda tämä toiminnanharjoittajan tietoon ennen rekisteröintiä. Tämä antaa toiminnanharjoittajalle mahdollisuuden tarkistaa toiminnan suunniteltua sijaintia ja rekisteröinti-ilmoitusta, sillä jakeluaseman sijoituspaikkaan puuttuminen asemakaavan vastaisuuden vuoksi rekisteröinnin jälkeen jälkivalvonnan kautta on kaikkien toimijoiden kannalta raskas ja jäykkä menettely.

Rekisteröintiä koskevan ilmoituksen tekeminen

**Rekisteröinti-ilmoitus tehdään, kun**

* kyseessä on uusi jakeluasema
* olemassa olevan jakeluaseman toiminta muuttuu olennaisesti (koskee sekä rekisteröimätöntä että jo rekisteröityä asemaa)
* jakeluasema on osa luvanvaraista tai ilmoituksenvaraista toimintaa ja tämä toiminta muuttuu olennaisesti
* olemassa olevan jakeluaseman ympäristölupaa on tarpeen muuttaa
* rekisteröityä jakeluasemaa koskevat tiedot muuttuvat, tai kun
* olemassa oleva jakeluasema rekisteröidään muusta syystä.

Rekisteröinti-ilmoituksen yksityiskohtaisesta sisällöstä säädetään jakeluasema-asetuksen 3 §:ssä. Ilmoitus tehdään valtion ympäristöhallinnon lomakkeella 6034, joka on saatavissa ympäristöhallinnon Internet-sivuilta ([www.ymparisto.fi/luvat → Ympäristönsuojelulain mukainen rekisteröinti](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistonsuojelulain_mukainen_rekisterointi)).

**Ilmoitus toimitetaan kunnan ympäristönsuojeluviranomaiselle.** Ilmoitukseen liitetään lomakkeen kohdassa Muut tiedot vaaditut liitteet.

Ilmoituksesta on käytävä ilmi, mihin aineistoon ja laskenta-, tutkimus- tai arviointimenetelmään annetut tiedot perustuvat. Tarvittaessa viranomainen voi pyytää asiasta lisäselvitystä toiminnanharjoittajalta. Viranomainen myös ilmoittaa, jos jakeluasema vaatii ympäristöluvan. Peruste on tällöin ilmoitettava.

Kunnan ympäristönsuojeluviranomainen rekisteröi jakeluaseman tietojärjestelmään. Viranomainen varmistaa jälkivalvonnalla sen, että jakeluasema noudattaa jakeluasema-asetuksen vaatimuksia.

Miten toimia, jos jakeluasemalla on voimassaoleva ympäristölupa tai ilmoituspäätös?

Jakeluasema, jolla on voimassa oleva ympäristölupa, rekisteröidään silloin kun ympäristölupa raukeaa. Pääsääntöisesti lupa raukeaa silloin, kun toimintaa koskeva valtioneuvoston asetus tulee sovellettavaksi. Asetuksessa säädetään soveltamisen siirtymäajoista eräille olemassa oleville jakeluasemille.

Asetuksen siirtymäsäännöksessä (19 §:n 3–5 momentti) säädetään erikseen asetuksen soveltamisen ajankohdasta niiden olemassa olevien jakeluasemien osalta, jotka tulevat uuden asetuksen myötä soveltamisen piiriin. Näitä ovat ilmailu- ja raideliikenteen, auto- ja työkonevarikoiden sekä vähintään 12 kuukautta samalla paikalla kestävä työmaan polttoaineen jakeluasema. Tässä yhteydessä olemassa olevina asemina pidetään sellaisia asemia, joiden toiminta on aloitettu tai jota koskeva ympäristölupahakemus tai ympäristönsuojelulain 10 a luvussa tarkoitettu ilmoitus on kuulutettu ennen asetuksen voimaan tuloa (18.5.2020).

Asetusta sovelletaan edellisessä kappaleessa mainittuun jakeluasemaan silloin kun jakeluaseman toiminnan tai ympäristöluvanvaraisen toiminnan, jonka osaksi jakeluasema kuuluu, olennaiseen muuttamiseen on haettava ympäristölupa ympäristönsuojelulain 29 §:n nojalla tai kun ympäristölupaa on tarpeen muuttaa 89 §:n perusteella. Vastaavasti asetusta sovelletaan osaksi ilmoituksenvaraista toimintaa (YSL 10 a luku) kuuluvaan jakeluasemaan siinä vaiheessa, kun on kyse toiminnan olennaisesta muuttamisesta 115a §:ssä tarkoitetulla tavalla tai jos ilmoituspäätöstä on tarpeen muuttaa 89 §:n perusteella.

**Edellisessä kappaleessa mainittujen jakeluasemien toiminnassa on noudatettava jakeluasema-asetusta kuitenkin viimeistään 1.8.2023**, ellei sovellettavaksi tule eräitä teknisiä vaatimuksia koskeva 19 §:n 5 momentti. Kyseisessä säännöksessä annetaan siirtymäaikaa 4 §:n, 5 §:n 3 momentin sekä 6 §:n 2 ja 3 momentin mukaisille vaatimuksille siihen saakka, kun jakeluaseman toiminta muuttuu olennaisesta siten, että on kyse merkittävästä teknisestä parantamisesta, jossa aseman tekniset järjestelmät, säiliöt ja putkistot uusitaan. Jakeluasema on **rekisteröitävä viimeistään** merkittävän teknisen parantamisen yhteydessä.

Vastaavasta siirtymäajasta eräille teknisille vaatimuksille säädetään myös aiemman, jo kumotun JANO-asetuksen (444/2010) mukaisille olemassa oleville jakeluasemille (19 §:n 6 momentti). Asetuksen 7 §:n 3 momentin mukaisen vaatimuksen siirtymäaika päättyy näillä jakeluasemilla 1.8.2023.

Ympäristöluvan rauetessa kunnan ympäristönsuojeluviranomainen rekisteröi toiminnan viran puolesta, jos hänellä on käytettävissään riittävät tiedot toiminnasta ja jos rekisteröinnin edellytykset täyttyvät (ks. *Milloin jakeluasemaa ei voi rekisteröidä?*). Lupapäätöksen ym. tiedot rekisteröitävästä toiminnasta saattavat kuitenkin olla vanhentuneita tai muuten puutteellisia, jolloin viranomainen voi tarvittaessa pyytää tarkennuksia esimerkiksi rekisteröinti-ilmoituksella. Rekisteröinnistä ilmoitetaan toiminnanharjoittajalle.

Käsittelymaksu

Rekisteröinti-ilmoituksen käsittelystä kunnan ympäristönsuojeluviranomaisessa peritään maksu, jonka perusteet määrätään kunnan hyväksymässä taksassa.

#

#

# LOMAKKEEN TÄYTTÄMINEN

Jakeluasemia koskeva rekisteröinti-ilmoituslomake 6034 on saatavilla Word-muodossa (ks. [www.ymparisto.fi/luvat → Ympäristönsuojelulain mukainen rekisteröinti](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistonsuojelulain_mukainen_rekisterointi)). Lomaketta täytettäessä teksti kirjoitetaan harmaisiin täyttökenttiin.

Jos lomakkeen tietoja halutaan tarkentaa tai antaa muita kuin lomakkeessa kysyttyjä tietoja, ne kirjataan asianomaiseen Lisätietoja-kohtaan.

Esimerkiksi jos jakeluasematoimintaan on ilmoituksen jättöhetkellä vasta suunnitteilla jokin lomakkeessa mainittu toimenpide, tiedot suunnitelmasta ja sen toteuttamisesta voidaan antaa lisätiedoissa.

**Jakeluasema, jolle rekisteröintiä haetaan**

Ilmoitetaan, millä perusteella jakeluasema rekisteröidään eli onko kyseessä

* **uusi jakeluasema**, jolloin ilmoitetaan toiminnan suunniteltu aloitusajankohta
* olemassa olevan jakeluaseman toiminnan **olennainen muutos** (YSL 29 §:n mukaisesti), jolloin ilmoitetaan muutoksen kohde ja suunniteltu muutosajankohta. Olennaisia muutoksia ovat esimerkiksi putkistoihin, säiliöihin, suojauksiin ja viemäröintiin tehtävät muutokset.
	+ olemassa olevan jakeluaseman olennaisella muutoksella viitataan myös asemaan, joka kuuluu osaksi muuta luvanvaraista toimintaa tai joka liittyy ilmoituksenvaraiseen toimintaan, ja tämä toiminta muuttuu olennaisesti (YSL 29 tai 115 a §:n mukaisesti)
* olemassa olevan jakeluaseman taikka toiminnan, johon jakeluasema liittyy, ympäristöluvan tai ilmoituspäätöksen **muuttaminen** (YSL 89 §:n mukaisesti), jolloin ilmoitetaan muutoksen kohde
* rekisteröidyn jakeluaseman **toiminnan tai tietojen muuttaminen** (YSL 170 § mukaisesti)
* olemassa olevan jakeluaseman rekisteröinti **muusta syystä**.

Rekisteröidyn toiminnan tai sitä koskevien tietojen muuttuessa lomakkeeseen täytetään kohtien 1 ja 2 yhteystietojen lisäksi edellisen rekisteröinnin jälkeen muuttuneet tai muuttuvat tiedot.

**Olemassa olevalla jakeluasemalla** tarkoitetaan tässä yhteydessä jakeluasema-asetuksen voimaantullessa eli 18.5.2020 toiminnassa ollutta jakeluasemaa tai jakeluasemaa, jonka ympäristölupahakemus tai ympäristöluvanvaraisen toiminnan, jonka osaksi jakeluasema kuuluu, ympäristölupahakemus oli kuulutettu ennen asetuksen voimaantuloa. Samoin olemassa olevana jakeluasemana pidetään sellaista jakeluasemaa, joka liittyy toimintaan, jonka YSL 10 a luvun mukainen ilmoituspäätös oli kuulutettu ennen mainittua ajankohtaa.

**Uudella jakeluasemalla** tarkoitetaan muuta kuin edellä tarkoitettua jakeluasemaa.

### Toiminnanharjoittajan nimi ja yhteystiedot

Lomakkeeseen täytetään toiminnanharjoittajan nimi tai toiminimi, kotipaikka, Y-tunnus sekä yhteystiedot. Lisäksi ilmoitetaan yhteys­henkilön nimi ja yhteystiedot sekä laskutusosoite (postiosoite tai verkkolaskuosoite). Yhteyshenkilönä voi toimia myös ulkopuolinen taho kuten konsultti. Jos kyseessä on ulkomaalainen yritys, ilmoitetaan yhteystiedot Suomessa.

### Tiedot jakeluaseman toiminnasta

Ilmoitetaan jakeluasematoiminnan aloitusvuosi ja valitaan, minkä tyyppisen aseman toiminnasta on kyse. Tarvittaessa voi valita useamman kohdan, jos kyseessä on esimerkiksi yhdistetty auto- ja veneasema.

Lisäksi ilmoitetaan bensiinin todellinen tai suunniteltu vuotuinen läpivirtaus, jakeluasemalla asioivien ajoneuvojen, työkoneiden, vesi- tai raidekulkuneuvojen sekä ilma-alusten arvioidut lukumäärät vuorokaudessa tyypeittäin sekä polttoaineiden tuontikertojen lukumäärä kuukaudessa.

### Jakeluaseman yhteystiedot ja sijainti sekä tiedot aseman ympäristöstä (4 §)

Ilmoitetaan jakeluaseman nimi, sijaintipaikka (kunta, kaupunginosa/kylä, kiinteistötunnus) ja yhteystiedot. Toimialatunnusluettelosta valitaan jakeluaseman toimintaa kuvaava tunnus. Lisäksi ilmoitetaan aseman yhteyshenkilön eli käytännössä vastuullisen hoitajan nimi ja yhteystiedot. Jos yhteyshenkilö ei ole vielä tiedossa, tiedot voi ilmoittaa myöhemmin.

Jakeluaseman sijainti esitetään sijaintikartalla (liite A) ja asemapiirroksessa (liite B). Aseman sijaintipaikan pohjois- ja itäkoordinaatit ilmoitetaan **ETRS-TM35FIN-tasokoordinaa­tis­tossa**. Koordinaatit saa selville esimerkiksi Maanmittauslaitoksen [Karttapaikasta](https://asiointi.maanmittauslaitos.fi/karttapaikka/) (valitse "Lisää oma merkintä kartalle").

**Tiedot jakeluaseman sijaintipaikan olosuhteista**

Taulukossa ilmoitetaan sellaiset häiriölle (melu, pöly ja haju) alttiit kohteet sekä muut herkät kohteet, jotka sijaitsevat **alle 200 metrin etäisyydellä** jakeluasemasta. Kustakin ryhmästä ilmoitetaan **kaikki** häiriölle alttiit kohteet.

Jokaisen kohteen osalta ilmoitetaan nimi tai muu vastaava tunnistetieto sekä sen etäisyys (m) jakeluasemasta. Kohteet merkitään myös sijaintikarttaan (liite A), jossa käytetyt merkinnät (esimerkiksi lyhenteet) lisätään tarvittaessa taulukkoon.

Lisätietoja pohjavesialueiden, Natura 2000 -alueiden ja muiden luonnonsuojelualueiden sijainneista saa kunnan ympäristönsuojeluviranomaiselta tai [paikkatietoikkunasta](https://kartta.paikkatietoikkuna.fi/) (valitse ”karttatasot”).

Ilmoitetaan jakeluasemaan kuuluvat muut mahdolliset toiminnat. Samalla ilmoitetaan, onko näissä toiminnoissa kyse toisen toiminnanharjoittajan toiminnasta.

Jakeluaseman toiminnan vaikutus ympäristön melutason lisääntymiseen arvioidaan. Toimintaan lasketaan kuuluvaksi myös asiakasliikenne sekä jakeluaseman polttoainevaraston täydennykset. Jos lisäys arvioidaan merkittäväksi, annetaan selvitys siitä, miten aiheutuva melu on otettu huomioon aseman suunnittelussa ja sijoittamisessa.

### Tiedot alueen kaavoituksesta (4 §)

Jos jakeluasema sijaitsee kaavoitetulla alueella, ilmoitetaan

* asemakaavassa oleva merkintä jakeluaseman tontilla tai
* alueella on voimassa oleva yleiskaava tai osayleiskaava tai
* mahdollinen poikkeamispäätös.

Muussa tapauksessa ilmoitetaan, että

* voimassa olevaa (oikeusvaikutteista) kaavaa ei ole tai
* jakeluasema-aluetta koskeva kaavamuutos on vireillä.

Rekisteröinti-ilmoitukseen on liitettävä asemakaavakartta (liite C), jos jakeluasema sijaitsee asemakaava-alueella. Muussa tapauksessa ilmoitukseen voi liittää linkin esimerkiksi kunnan tai maakuntaliiton Internet-sivulle, jossa kaavakartta on nähtävänä.

### Tiedot jakeluaseman ympäristöluvasta sekä muista luvista, sopimuksista, päätöksistä ja ilmoituksista

Taulukossa annetaan tiedot (myöntämispäivämäärä ja viranomainen/taho) kaikista jakeluaseman ympäristöasioihin liittyvistä voimassaolevista luvista, sopimuksista, päätöksistä ja ilmoituksista. Päätöksiin luetaan mukaan myös yleistä ilmoitusmenettelyä koskeva päätös, jos jakeluasema liittyy tällaiseen toimintaan (lähinnä YSL liitteen 4 kohdan 6 mukaiset auto- ja työkonevarikot). Jos asia on vireillä, laitetaan rasti asianomaiseen kohtaan.

Jos luvan tai päätöksen voimaantulopäivämäärä on merkittävästi myöhäisempi mahdollisten muutoksenhakutuomioistuinten päätösten johdosta, tiedot tästä annetaan Lisätietoja-kohdassa.

Toimintaa koskevia muita lupia, päätöksiä tai sopimuksia koskevat tiedot voidaan antaa Lisätietoja-kohdassa.

### Tiedot jakeluaseman teknisistä rakenteista (5–6 §)

Ilmoituslomakkeella ei kysytä kaikkea yksityiskohtaisesti, vaan viitataan tarvittaessa ns. jakeluasemastandardiin SFS 3352. Ilmoituksessa ilmoitetaan, minkä standardista annetun version (2004, 2010 tai 2014) vaatimukset ilmoitettavan jakeluaseman rakenteet täyttävät. Jos rakenteet ja varusteet poikkeavat olennaisesti standardin uusimpien versioiden vaatimuksista, annetaan tarkemmat tiedot poikkeavista seikoista.

Jakeluasemien teknistä rakennetta on säännelty vuosikymmeniä palavista nesteistä annetun lainsäädännön ja kemikaalilainsäädännön nojalla. Rakennevaatimuksista on myös julkaistu standardeja 1970-luvulta lähtien. Kulloinkin annettuja normeja on sovellettu uuteen toimintaan niiden voimaantulosta alkaen. Ainoana poikkeuksena tästä periaatteesta ovat olleet vaarallisten kemikaalien käsittelystä ja varastoinnista jakeluasemilla annetun kauppa- ja teollisuusministeriön päätöksen ([415/1998](http://www.finlex.fi/fi/laki/alkup/1998/19980415)) vaatimukset, jotka edellyttivät muutoksia jakeluasemien ympäristöteknisiin suojausrakenteisiin kaikilla jakeluasemilla vuoden 2002 loppuun mennessä. Olemassa olevan jakeluaseman perusrakenteet voivat näin ollen eräiltä osin poiketa viitestandardin rakenneohjeista.

**Lomakkeella on ilmoitettava, minkä standardista SFS 3352 annetun version (2004, 2010 tai 2014) vaatimukset rakenteet ja varusteet täyttävät. Jos ne eivät täytä standardin uusimpien versioiden vaatimuksia, on Lisätietoja-kohdassa ilmoitettava standardin aiempi versio tai muut normit, kuten kauppa- ja teollisuusministeriön päätös vaarallisten kemikaalien käsittelystä ja varastoinnista jakeluasemalla (415/1998), joiden vaatimukset jakeluaseman rakenteet ja varusteet täyttävät.**

**Jakeluaseman rakenne**

Ilmoitetaan tiedot jakeluaseman rakenteesta eli nestemäisten polttoaineiden varastointiin ja käsittelyyn tarkoitetuista laitteista ja rakenneosista. Teknisen rakenteiden tarkastaminen koskee (uusien jakeluasemien) rakentamista.

**Polttoainesäiliöt ja niiden varusteet**

Taulukossa ilmoitetaan tiedot säiliökohtaisesti kaikkien polttoainesäiliöiden osalta. Jaetuista polttoainesäiliöistä ilmoitetaan kaikkien osasäiliöiden tiedot (varastoitava tuote ja tilavuus) samassa sarakkeessa.

**Polttoaineputkisto**

Ilmoitetaan, onko polttoaineputkisto standardin SFS 3352 vaatimusten mukainen. Jos se poikkeaa olennaisesti vaatimuksista, annetaan tarkemmat tiedot.

**Jakelulaitteet**

Ilmoitetaan, ovatko jakelulaitteet standardin SFS 3352 vaatimusten mukaiset. Jos ne poikkeavat olennaisesti vaatimuksista, annetaan tarkemmat tiedot.

**Polttoainesäiliöiden täyttöpaikka**

Ilmoitetaan, onko polttoainesäiliöiden täyttöpaikka standardin SFS 3352 vaatimusten mukainen. Jos se poikkeaa olennaisesti vaatimuksista, annetaan tarkemmat tiedot.

Maarakenteiden tiivistyksen osalta esitetään tiedot siitä, miten polttoaineen pääsy maaperään ja pohjaveteen on estetty.

Ilmoitukseen on liitettävä poikkileikkauspiirustus täyttöpaikan ja jakelualueen suojauksesta ja maarakenteesta (liite D), esimerkiksi standardin SFS 3352:2014 sivun 31 mukainen kaavakuva.

**Jakelualue**

Ilmoitetaan, onko jakelualue standardin SFS 3352 vaatimusten mukainen. Jos se poikkeaa olennaisesti vaatimuksista, annetaan tarkemmat tiedot.

Maarakenteiden tiivistyksen osalta esitetään tiedot siitä, miten polttoaineen pääsy maaperään ja pohjaveteen on estetty.

Ilmoitukseen on liitettävä poikkileikkauspiirustus täyttöpaikan ja jakelualueen suojauksesta ja maarakenteesta (liite D), esimerkiksi standardin SFS 3352:2014 sivun 31 mukainen kaavakuva.

**Viemärijärjestelmä**

Ilmoitetaan, onko viemärijärjestelmä standardin SFS 3352 vaatimusten mukainen. Jos se poikkeaa olennaisesti vaatimuksista, annetaan tarkemmat tiedot.

Ilmoitukseen on liitettävä viemäröintiasemapiirros (liite F).

### Tiedot jätevesien ja sade- ja sulamisvesien (hulevesien) käsittelystä sekä päästöistä veteen ja viemäriin (7–8 §)

Esitetään tiedot jakeluasemalta poistuvien öljyisten ja muiden jätevesien käsittelystä ja johtamisesta.

**Öljyisten jätevesien käsittely**

Annetaan tiedot jakeluasema-alueen öljynerottimista varusteineen sekä niihin johdettavista jätevesistä ja niistä poistuvista vesistä. Jos kaikki taulukossa kysytyt asiat ilmenevät liitteenä E toimitettavasta viemäröintiasemapiirroksesta, taulukko voidaan jättää täyttämättä.

Öljynerottimesta jätevesiviemäriin tai umpisäiliöön johdettavat vedet on käsiteltävä standardin SFS-EN-858-1 mukaisessa II luokan öljynerottimessa, josta poistuvan veden hiilivetypitoisuus on alle 100 mg/l. Sadevesiviemäriin tai vesistöön johdettavat vedet on puolestaan käsiteltävä I luokan öljynerottimessa, josta poistuvan veden hiilivetypitoisuus on alle 5 mg/l.

Sijaintikarttaan (liite A) merkitään öljynerottimista mahdollisesti sadevesiviemäriin tai vesistöön johdettavan veden purkureitti ja purkukohta.

Jos viemärissä ei ole näytteenottokaivoa ja sulkuventtiilikaivoa, on Lisätietoja-kohdassa annettava tiedot suunnitelmasta, jonka mukaisesti kaivon asennus tullaan toteuttamaan.

**Muiden jätevesien käsittely**

Talousjätevesien johtamisen ja käsittelyn osalta ilmoitetaan, johdetaanko ne vesihuoltolaitoksen jätevesiviemäriin vai käsitelläänkö ne muulla tavoin. Keskitetyn jätevesiviemäröinnin ulkopuolisilla alueilla on annettava tiedot talousjätevesien käsittelytavasta, jonka on oltava YSL:n 16 luvun ja valtioneuvoston asetuksen [157/2017](http://www.finlex.fi/fi/laki/ajantasa/2017/20170157)mukainen. Tällaiseksi käsittelytavaksi katsotaan esimerkiksi talousjätevesien johtaminen umpisäiliöön ja niiden kuljettaminen määräajoin vesihuoltolaitoksen jätevesiviemäriin.

Lisäksi ilmoitetaan, onko piha-alueen sade- ja sulamisvesien (hulevesien) pääsy öljynerottimiin estetty.

### Tiedot päästöistä ilmaan (9 §)

Ilmoitetaan tiedot jakeluaseman bensiinihöyryjen talteenotosta sekä säiliöiden täyttämisen että asiakastankkauksen yhteydessä. Lisäksi on ilmoitettava, onko asiakastankkauksen bensiinihöyryjen talteenottotehokkuus vähintään 85 %. Jos asemalla on valmius höyryjen talteenottoon asiakastankkauksen yhteydessä, on tästä ilmoitettava.

Jos bensiinin varastointi- ja jakelujärjestelmän säiliöitä ja putkistoja uusitaan tai muutetaan merkittävästi, muutostöiden yhteydessä on otettava käyttöön bensiinihöyryn talteenotto-ohjelman toisen vaiheen järjestelmä. Jos bensiinin läpivirtaus jakeluasemalla on yli 3 000 kuutiometriä vuodessa, järjestelmä tuli ottaa käyttöön viimeistään 31.12.2018 ([1085/2011](https://finlex.fi/fi/laki/smur/2011/20111085), 7 §).

### Tiedot toiminnassa syntyvistä jätteistä ja jätehuollosta (11 §)

Esitetään tiedot jakeluasemalla syntyvistä jätteistä, niiden arvioiduista määristä ja vastaanottajasta. Jätevesilietteellä tarkoitetaan umpisäiliöön johdettavia talousjätevesiä sekä saostuskaivoihin kertyvää lietettä, jos aseman talousjätevedet käsitellään muulla tavalla kuin johtamalla ne vesihuoltolaitoksen viemäriin tai umpikaivoon.

Vaarallisten jätteiden varastointitilasta ilmoitetaan, onko se lukittu, katettu ja/tai tiivispohjainen. Ilmoitetaan myös, toimitetaanko vaaralliset jätteet vähintään kerran vuodessa asianmukaisesti käsiteltäväksi tai hyödynnettäväksi. Nestemäisten vaarallisten jätteiden osalta ilmoitetaan, varastoidaanko ne suoja-altaissa.

Kaikkien jätteiden osalta ilmoitetaan, toimitetaanko ne hyödynnettäväksi tai käsiteltäväksi sellaiseen laitokseen, jonka ympäristöluvassa on kyseisen jätteen vastaanotto sallittu.

###  Tiedot riskien hallinnasta ja tarkkailusta (12–14 §)

**Riskien vähentämistoimet**

Ilmoitetaan, jos jakeluasemalle on laadittu riskienhallintaohjelma ja mainitaan sen viimeisin päivitysajankohta.

**Tarkkailu**

Ilmoitetaan, jos jakeluasemalle on laadittu huolto- ja kunnossapito-ohjelma. Tarkastuskohteista ilmoitetaan tarkastustiheys (kertaa vuodessa tai tarvittaessa muu tiheys) sekä viimeisimmän tarkastuksen päivämäärä. Lisäksi merkitään, onko kyseisen kohteen tarkastamisesta saatavilla ohje jakeluasemalla.

Ilmoitetaan, onko jakeluasemalla asetuksen [1085/2011](https://finlex.fi/fi/laki/smur/2011/20111085) 5 §:n vaatimukset täyttävä automaattinen bensiinihöyryjen talteenottojärjestelmän häiriöiden seurantalaitteisto.

Ilmoitetaan tiedot viemärin sulkuventtiilikaivoa, öljynerottimia, vuodonilmaisun valvontaa, polttonesteen määrää sekä pohjaveden ja pintaveden laatua koskevasta tarkkailusta jakeluasemalla.

Ympärivuorokautinen seuranta ja valvonta voidaan järjestää online-mittauksella, hälytysjärjestelmän avulla tai siten, että asia tarkastetaan vuorokauden aikana useilla tarkastuskerroilla.

###  Tiedot laadunvarmistuksesta ja kirjanpidosta (15–16 §)

**Työvaiheiden laadunvarmistus**

Ilmoitetaan, onko laadunvarmistusselvitys merkittävistä työvaiheista laadittu tai tullaanko se laatimaan tai onko merkittävistä työvaiheista tehty mahdollisesti muita selvityksiä. Olemassa olevalla jakeluasemalla kyseeseen saattavat tulla muut varmennukset tai tarkastukset, tiiveysselvitykset yms.

**Kirjanpito**

Ilmoitetaan, mistä jakeluaseman toiminnan ja sen ympäristövaikutusten kannalta merkityksellisistä asioista pidetään kirjaa asemalla.

###  Muut tiedot

Ilmoituksen liitteet:

Liite A **Sijaintikartta** jakeluaseman sijaintipaikasta sekä lähiympäristöstä. Karttaan merkitään jakeluaseman lisäksi mahdolliset lähimmät häiriintyvät ja herkät kohteet 200 metrin säteellä. Kartan merkinnät voi yhdistää kohteisiin lomakkeen kohdan 3 taulukossa. Kartan on oltava riittävän tarkka.

Liite B **Asemapiirros**, josta ilmenee jakeluaseman rakenteiden sijainti aseman tontilla. Kartan on oltava riittävän tarkka.

Liite C **Asemakaavakartta** alueen kaavoitustilanteesta, jos jakeluasema sijaitsee asemakaava-alueella.

Liite D Poikkileikkauspiirustus **täyttöpaikan ja jakelualueen** suojauksesta ja maarakenteesta.

Liite E **Viemäröintiasemapiirros.**

Liite F **Toimintasuunnitelma** poikkeuksellisia tilanteita varten.